Nimen rekisteröintihakemuksen julkaiseminen maataloustuotteiden ja elintarvikkeiden laatujärjestelmistä annetun Euroopan parlamentin ja neuvoston asetuksen (EU) N:o 1151/2012 50 artiklan 2 kohdan a alakohdan nojalla

(2020/C 172/07)

Tämä julkaiseminen antaa oikeuden vastustaa hakemusta Euroopan parlamentin ja neuvoston asetuksen (EU) N:o 1151/2012 (1) 51 artiklassa tarkoitetulla tavalla kolmen kuukauden kuluessa tästä julkaisemisesta.

Yhtenäinen ASIAKIRJA

”Akasztói szikiponty”

EU-nro: PDO-HU-02410 – 15.2.2018

SAN (X) SMM ()

1. Nimi/nimet

”Akasztói szikiponty”

2. Jäsenvaltio tai kolmas maa

Unkari

3. Maataloustuotteen tai elintarvikkeen kuvaus

3.1. Tuotelaji

Luokka 1.7 Tuoreet kalat, nilviäiset ja äyriäiset sekä niistä valmistetut tuotteet

3.2. Kuvaus 1 kohdassa nimetystä tuotteesta

”Akasztói szikiponty” on tyyppilajin karppi (Cyprinus carpio L.) muunnos. Viljelyssä käytetään yksinomaan Unkarin valtion tunnustamaa varmennettua muunnosta, ja kalat on helppo tunnistaa Akasztói szikiponty -karpeiksi. Ne myydään aikaisintaan 2-vuotiaina ja viimeisintään 5-vuotiaina elävinä, tuoreina, jäähdytettyinä tai jäädytettyinä.

Kalan ikä määritetään sen mukaan, kuinka monta kesää kala elää kevätkudun jälkeen kyseisen vuoden lokakuuhun asti.

Akasztói szikiponty -karppi on väriltään vaaleanharmaan kullankeltainen, ja evät ovat kirkkaan oranssiset. Kala on pitkänomainen.

Kalan paino (elopaino):

— 2. kesä: 1,5–2 kg

— 3. kesä: 2–3,5 kg;

— 4. kesä: 3,5–6 kg;

— 5. kesä: paino voi olla 6–8 kg.

Akasztói szikiponty -karpilla on seuraavat laatuominaisuudet:

Akasztói szikiponty -karpin kemialliset ominaisuudet: kuiva-ainepitoisuus 25–30 %, valkuaisainepitoisuus 17–23 %, rasvapitoisuus 5–12 %.

Akasztói szikiponty -karpin lihan aistinvaraiset ominaisuudet:

— Väri: kirkkaan vaaleanpunaisesta haalean punaiseen

— Tuoksu: puhdas, miellyttävä, hieman suolainen, savista hietaa muistuttava

— Maku ja koostumus: puhdas kalanlihan maku; lohkeileva, lihaisa rakenne; vähärasvainen

3.3. Rehu (vain eläinperäiset tuotteet) ja raaka-aineet (vain jalostetut tuotteet)

Kalojen ruokinnassa käytetään luontaista ravintoa tai tiivisterehua.

Rajatulla maantieteellisellä alueella sijaitsevissa kalalammikoissa elävät luonnolliset organismit ovat kalojen luontaista ravintoa. Tämä osuus kokonaisravinnosta on 40–50 %. Kalojen luontaista ravintoa ovat lammikossa elävä eläinplankton, rataseläimet (Rotatoria), hankajalkaiset (Copepoda), vesikirput (Cladocera), Tubifex-suvun torvimadot, surviaissääsket (Chironomidae) ja erilaiset hyönteisten toukat. Tällainen ravinto täyttää kalojen valkuaisainetarpeet.

Maantieteelliseltä alueelta peräisin olevaa rehua, kuten maissia, rikkoutuneita maissinjyviä, vehnää, rikkoutuneita vehnänjyviä, ruisvehnää, ruista, herneitä sekä durraa, voidaan antaa jauhettuna tai jyvinä, joko yksinään tai seoksena. Rehun osuus kokonaisruokinnasta on 50–60 %. Rehusta kalat saavat tarvitsemansa energian.

Kalanpoikasille saa antaa ainoastaan niiden kuoriutumista seuraavan toukokuun ja lokakuun välisenä aikana (eli yhden kesän ikäisinä) luonnollista alkuperää olevaa täydentävää täysrehua. Täysrehu ei saa sisältää muuntogeenisiä organismeja, ja sen määrä saa olla enintään 30 % kokonaisravinnosta. Tämän erityisen täydennysravinnon, jota annetaan ainoastaan yhden kesän iässä, tarkoituksena on tyydyttää kalanpoikasten valkuaisaineen kokonaistarve, jos luonnollisista organismeista saatava valkuaisainemäärä ei riitä kyseisenä aikana. Tämän erityisen täydentävän täysrehun ainesosia ei voida kokonaisuudessaan saada maantieteelliseltä alueelta, joten rehu on peräisin maantieteellisen alueen ulkopuolelta.

Maantieteelliseltä alueelta peräisin oleva vuotuinen kokonaisrehu:

— kun kala on yhden kesän ikäinen: vähintään 70 %

— kun kala on 2–5 vuoden ikäinen:100 %.

Koska Akasztói szikipontyra -karpin ominaisuudet kehittyvät toisena kesänä, rehun käyttö yhden kesän ikäisten kalojen kasvatuksessa ei vaikuta lopputuotteen ominaisuuksiin.

3.4. Erityiset tuotantovaiheet, joiden on tapahduttava yksilöidyllä maantieteellisellä alueella

Akasztói szikiponty -karpin koko tuotantosykli tapahtuu Akasztón ja Dunatetétlenin hallintoalueilla.

3.5. Tuotteen, johon rekisteröity nimi viittaa, viipalointia, raastamista ja pakkaamista koskevat erityiset säännöt

—

3.6. Tuotteen, johon rekisteröity nimi viittaa, merkitsemistä koskevat erityiset säännöt

Pakkaukseen on merkittävä tuotteen värillinen tunnus, jonka on oltava halkaisijaltaan vähintään 3 cm. Tunnus on pyöreä, ja siinä on sininen reuna, jonka yläosassa on nimi ”Akasztói szikiponty” ja alaosassa ryhmän internetosoite. Tunnuksen keskellä on harmaan kullankeltaisen kalan kuva ja taustalla on aurinko, vettä ja ruokoja. Oikeudenhaltijat voivat käyttää tuotteen tunnusta rajoituksetta.

4. Maantieteellisen alueen tarkka rajaus

Akasztói szikiponty -karppia viljellään Akasztón ja Dunatetétlenin hallintoalueilla.

5. Yhteys maantieteelliseen alueeseen

Akasztói szikiponty -karpin lisäämiseen ja viljelyyn käytetyt lammikot ovat pengerrettyjä, keskikokoisia ja suuria (0,1–45 ha). Ne sijaitsevat Tonavan ja Tiszan välisellä alueella Kiskunságissa Kiskunságin kansallispuiston läheisyydessä olevilla suolatasangoilla. Lammikoiden kokonaispinta-ala on lähes 400 hehtaaria. Suolatasangot ovat nykyisin suojeltuja, ja ne ovat muodostuneet pääosin Tonavan sääntelyn seurauksena pohjaveden virtauksen muuttuessa. Erittäin suolainen maaperä hohtaa kesällä kirkkaan valkoisena maaperään kertyneen suolan vuoksi ja antaa suojelualueille niiden geologisen ja geomorfologisen arvon.

Kalalammikot on perustettu suolamaalle. Suurin osa troonasta poistuu liuenneessa muodossa, kun lammikko valutetaan ensimmäisen kerran, mutta troonan voi havaita kalan tuoreessa, hieman suolaisessa tuoksussa.

Kalanviljelyyn suolamaalle rakennetuissa lammikoissa pohjamaa on tiivistä ohutta savista hietaa, jonka päällä on vain muutama senttimetri hedelmällistä silttiä. Lammikoiden keskimääräinen syvyys on 70–80 cm. Auringonvaloa saadaan asianomaisella maantieteellisellä alueella vuodessa keskimäärin yli 2 000 tuntia 50 vuoden ajanjaksolla arvioituna, minkä ansiosta matalat kalalammikot lämpenevät nopeasti ja biologinen tuotanto alkaa aikaisemmin kuin syvemmissä lammikoissa.

Akasztói szikiponty -karpin lihan puhdas maku sekä selkeä, miellyttävä ja hieman suolainen tuoksu, joka muistuttaa savista hietaa, sekä evien väri johtuvat luonnonympäristön ominaisuuksista. Lihan koostumus ja vähärasvaisuus johtuvat puolestaan inhimillisestä tekijästä eli kalanviljelijöiden osaamisesta. Yhdessä nämä tekijät antavat tuotteelle sen erityisluonteen.

Matalassa kalanviljelylammikossa kalat löytävät luontaista ravintoa nopeammin, joten ne uudistuvat ja kasvavat tasaisemmin kuin muut karpit, joita viljellään syvemmissä lammikoissa. Vitamiinit, aminohapot ja luontaiset eläinperäiset proteiinit, joita kalat saavat syömistään organismeista (luonnonravinnosta), ovat ratkaisevan tärkeitä Akasztói szikiponty -karpin kehittymiselle.

Maantieteellisellä alueella vallitsevat pohjoistuulet kierrättävät matalien lammikoiden veden usein pohjaan saakka. Tämän vuoksi lammikoihin ei pääse muodostumaan lämpökerrostumia ja järven pohjan suuri happimäärä suosii hajottajia. Näin ollen veteen ei muodostu mätäneviä aineita, joten Akasztói szikiponty -karpin lihassa ei ole epämiellyttävää tuoksua eikä makua heikentäviä aineita. Lihassa on sitä vastoin savista hietaa muistuttava tuoksu maaperästä johtuen ja samoin hieman suolainen tuoksu suolaisen veden ansiosta.

On myös tärkeää korostaa Akasztói szikiponty -kalan värin ja kalanviljelylammikoiden pohjan välistä yhteyttä, sillä kalat ovat väriltään täysin mukautuneet pohjan väriin. Tämän seurauksena Akasztói szikiponty -karpin väri kehittyi vastaamaan lammikoiden savisen hietapohjan vaaleankeltaista väriä, ja karppi sai sille luonteenomaisen vaaleanharmaan–kullankeltaisen värin ja kirkkaan oranssit evät.

Akasztói szikiponty -karpin laatu ei kuitenkaan johdu pelkästään luonnonympäristön poikkeuksellisista ominaisuuksista, vaan myös paikallisista kalanviljelyperinteistä ja -tekniikoista.

Paikallista asiantuntemusta ja monivuotista kokemusta hyödyntämällä teknologiaa kehitettiin 2000-luvun alussa niin, että paikallisten suolamaalle rakennettujen lammikoiden erityisolosuhteissa pystytään tuottamaan vähärasvaista kalaa. Tässä teknologiassa kaloille syötettävän rehun määrä prosentteina ruumiinpainosta määräytyy kalojen painon ja veden lämpötilan mukaan, jotta kalan lihasta tulisi vähärasvaista (aineenvaihduntaenergian tarve). Kalat saavat runsaasti luonnonravintoa, koska kalanviljelylammikoita lannoitetaan koko ajan luonnonmukaisesti.

Tarvitaan vain 2 kg rehua, jotta voidaan tuottaa 1 kg Akasztói szikiponty -karpin lihaa, kun taas ammattikirjallisuuden mukaan karpin tavanomaisessa lammikkoviljelyssä tähän vaaditaan 4–5 kg. Maantieteellisen alueen kalanviljelylammikoissa rehu syödään nopeasti 4–6 tunnin kuluessa, minkä seurauksena kalojen vatsalaukku suurenee. Seuraavien 18 tunnin aikana ennen seuraavaa ruokintaa kalojen on itse etsittävä nälkäänsä luonnonravintoa lammikosta, minkä vuoksi niiden on uitava paljon. Akasztói szikiponty -karppi liikkuukin paljon, joten sen lihaksisto kehittyy, mutta rasvaa ei pääse kertymään. Runsaasti tärkkelystä sisältävä rehu tuottaa liikkumiseen tarvittavan energian ja luonnonravinto lihaksiston kehittymiseen tarvittavan proteiinin. Koska Akasztói szikiponty -karppi liikkuu koko ajan paljon ja ruokinnassa otetaan huomioon metabolinen energiantarve, karpin lihaksisto kehittyy hyvin, rasvapitoisuus on hyvin alhainen (5–12 %) ja rakenne on lohkeileva ja lihaisa.

Akasztói szikiponty -karpin erityislaatu johtuu myös siitä, että ammattikirjallisuudessa yleisesti hyväksyttyä kalatiheystavoitetta on pienennetty huomattavasti: se on tuotantotarkoituksissa mukautettu maantieteellisen alueen edellytyksiin ottaen huomioon lammikoiden luontainen tuotos. Kalat saavat tarvitsemansa proteiinin lähinnä lammikoiden luonnonravinnosta. Luonnonravinnon saatavuuden varmistaminen koko tuotantosyklin ajan on kaikkein tärkein tehtävä, sillä luonnonravinto luo perustan proteiinin kertymiselle kalanlihaan ja kalan optimaaliselle kasvulle. Tämä on yksi peruspilareista puhtaan ja miellyttävän maun kehittymisessä. Viikoittaisen plankton-testin ja kahden viikon välein tehtävän koekalastuksen tulosten perusteella paikalliset asiantuntijat mukauttavat tuotannon teknisiä parametreja, antavat lisäravinteita, vähentävät kalojen määrää tai mukauttavat rehuannoksia, jotta kalanlihan rasvapitoisuus säilyisi koko ajan alhaisena (5–12 %).

Akasztói szikiponty -karppia viljellään lähes luontaisissa olosuhteissa, koska tutkimukset osoittavat, että lihan pääasiallinen ominaisuus eli rasvapitoisuus on hyvin samankaltainen kuin luonnonvesissä elävän luonnonvaraisen karpin. Luontaisissa olosuhteissa elävien karppien rasvapitoisuus on 5–10 %, mutta muualla viljeltyjen karppien rasvapitoisuus voi olla jopa 15–20 %.

Akasztói szikiponty -karpin erityisominaisuudet johtuvat paikallisista tuotanto-olosuhteista, aineenvaihduntaenergian tarpeeseen perustuvasta rehusta ja erityisestä tuotantotekniikasta. Nämä seikat erottavat tämän karpin selvästi muilla maantieteellisillä alueilla viljellyistä karpista.

Eritelmän julkaisutiedot

(tämän asetuksen 6 artiklan 1 kohdan toinen alakohta)

https://gi.kormany.hu/foldrajzi-arujelzok

(1) EUVL L 343, 14.12.2012, s. 1.